Davlat ijrochilari tomonidan ijro xarakatlarini amalga oshirishda xatlangan mol-mulkni baholash tartibi to‘g‘risidagi nizomni tasdiqlash haqida

O‘zbekiston Respublikasining “Prokuratura to‘g‘risida”gi hamda “Sud hujjatlari va boshqa organlar hujjatlarini ijro etish to‘g‘risida”gi qonunlariga muvofiq O‘zbekiston Respublikasi Bosh prokuraturasi va Davlat aktivlarini boshqarish agentligi qaror qiladi:
 1. Davlat ijrochilari tomonidan ijro harakatlarini amalga oshirishda xatlangan mol-mulkni baholash tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Adliya vazirligi va Xususiylashtirish, monopoliyadan chiqarish va raqobatni rivojlantirish davlat qo‘mitasining 2015-yil 24-dekabrdagi 3, 01/27-26/27-son “Sud ijrochilari tomonidan ijro harakatlarini amalga oshirishda xatlangan mol-mulkni baholash tartibi to‘g‘risidagi nizomni tasdiqlash haqida”gi qarori (ro‘yxat raqami 2744, 2015-yil 24-dekabr) (O‘zbekiston Respublikasi qonun hujjatlari to‘plami, 2015-y., 51-son, 642-modda) o‘z kuchini yo‘qotgan deb hisoblansin.
 3. Mazkur qaror rasmiy e’lon qilingan kundan e’tiboran kuchga kiradi. 
 Mazkur Nizom O‘zbekiston Respublikasi “Sud hujjatlari va boshqa organlar hujjatlarini ijro etish to‘g‘risida”gi Qonunining 54-moddasiga muvofiq davlat ijrochilari tomonidan ijro harakatlarini amalga oshirishda xatlangan mol-mulkni baholash tartibini belgilaydi.
 1. Mazkur Nizomga muvofiq, sud hujjatlari va boshqa organlar hujjatlarini ijro qilish jarayonida realizatsiya qilinadigan, shu jumladan davlat daromadiga o‘tkaziladigan mol-mulk baholash obyekti hisoblanadi.
 2. Davlat daromadiga o‘tkaziladigan mol-mulkni baholashning xususiyati O‘zbekiston Respublikasi Vazirlar Mahkamasining 2009-yil 15-iyuldagi 200-son “Davlat daromadiga o‘tkaziladigan mol-mulkni olib qo‘yish, sotish yoki yo‘q qilib tashlash tartibini takomillashtirish to‘g‘risida”gi qarori bilan belgilanadi.
 3. Ro‘yxatga olingan mol-mulkni baholashni tashkil etish mazkur Nizom bilan belgilangan tartibda davlat ijrochisi tomonidan amalga oshiriladi.
 4. Davlat ijrochisi alohida ko‘char mol-mulkning shartnomaviy narxini faqat alohida olingan mol-mulkning qiymati bazaviy hisoblash miqdorining yigirma baravaridan, mol-mulkning jami qiymati esa bazaviy hisoblash miqdorining yuz baravaridan oshmagan taqdirdagina, baholovchi tashkilotni jalb etmagan holda mustaqil belgilashi mumkin, avtomototransport vositalari bundan mustasno.
 5. Quyidagi mol-mulkni baholash uchun baholovchi tashkilot jalb qilinadi:
 a) avtomototransport vositalari;
 b) dastgoh va uskunalar hamda ishlab chiqarish liniyalari;
 v) ko‘chmas mulk;
 g) fond birjasining rasmiy listingiga kiritilmagan va markazlashtirilgan tartibda kotirovka qilinmayotgan qimmatli qog‘ozlar.
 Fond birjasining rasmiy listingiga kiritilgan qimmatli qog‘ozlarning qiymati davlat ijrochisi tomonidan ushbu qimmatli qog‘ozlar bo‘yicha fond birjasiga yozma so‘rovnoma yuborish orqali belgilanadi.
 6. Garovga qo‘yilgan mol-mulk bilan ta’minlangan majburiyatlarni ijro etishda undiruv ushbu mol-mulkka qaratilgan taqdirda, garovga qo‘yilgan mol-mulkning kimoshdi savdosi boshlanadigan boshlang‘ich realizatsiya qilish narxi sud qarori bilan belgilanadi.
 7. Mol-mulk davlat ijrochisi tomonidan mustaqil baholanganda mazkur Nizomning 1-ilovasiga muvofiq qaror chiqariladi.
 8. Mol-mulk baholovchi tashkilot tomonidan baholangan hollarda davlat ijrochisi mazkur Nizomning 2-ilovasiga muvofiq baholash natijalarini qabul qilish va ijro ishi hujjatlariga biriktirish to‘g‘risida qaror chiqaradi.
 9. Ijro hujjatlari bo‘yicha realizatsiya qilinadigan mol-mulkni baholash uchun O‘zbekiston Respublikasi Bosh prokuraturasi huzuridagi Majburiy ijro byurosi yoki uning hududiy boshqarmasi hamda tuman (shahar) bo‘limlari va eng maqbul va arzon narxlar taklif qilayotgan baholovchi tashkilot o‘rtasida shartnoma tuziladi. Shartnomada baholovchi tashkilotning xizmat haqini to‘lash bo‘yicha shartlar ko‘rsatiladi.
 Shartnoma keyinchalik uzaytirish huquqi bilan bir yil muddatga tuziladi. Shartnomani uzaytirishda baholovchi tashkilot tomonidan mazkur shartnoma shartlariga to‘liq rioya etilganligi va baholash faoliyatini amalga oshirish uchun qonunchilikda belgilangan talablar buzilmaganligiga e’tibor qaratiladi.
 Baholovchi tashkilot shartnomani bajarmaganligi yoki lozim darajada bajarmaganligi oqibatida buyurtmachiga zarar yetkazilganligi uchun uning oldida javobgar bo‘ladi.
 10. Shartnomaning amal qilish muddati tugagunga qadar taraflardan birining uni bekor qilish to‘g‘risidagi yozma arizasi kelib tushmagan taqdirda shartnomaning muddati bir yilga uzaytirilgan hisoblanadi.
 11. Mol-mulk mazkur Nizomning 4-bandiga muvofiq davlat ijrochisi tomonidan mustaqil baholanganda mol-mulkning alohida olingan shartnomaviy narxi uning ichki bozorda talab va taklif konyunkturasining mavjud ma’lumotlari asosida baholash kunida amal qilib turgan narxining 70 foizidan kam bo‘lmagan miqdorda belgilanadi.
 Davlat ijrochisi mol-mulkning narxini aniqlashda bozordagi mavjud talab va takliflar to‘g‘risidagi ochiq ma’lumotlar (bozor ma’muriyatidan olingan ma’lumot, internetdan olingan axborot yoki mutaxassis xulosasi)ga asoslanadi.
 12. Davlat ijrochisi tomonidan mustaqil baholanishi mumkin bo‘lgan mol-mulkning shartnomaviy narxi mol-mulk xatlangandan keyin o‘n kundan kechiktirmasdan belgilanishi lozim.
 13. Mol-mulkni baholash to‘g‘risida qaror qabul qilingandan e’tiboran uning nusxasi uch ish kunidan kechiktirmasdan taraflarga yuboriladi.
 14. Baholashning umumiy shartlari baholash faoliyati to‘g‘risidagi normativ-huquqiy hujjatlarga muvofiq belgilanadi.
 15. Ijro harakatlari davomida davlat ijrochisi mol-mulkning farqlovchi belgilari (turi, navi, markasi, o‘lchami va h.k.) va haqiqiy holatini ko‘rsatgan holda ro‘yxatini tuzadi.
 16. Sotiladigan mol-mulkning boshlang‘ich narxini belgilash uchun davlat ijrochisi baholash to‘g‘risidagi qarori bilan baholovchi tashkilotni jalb qiladi.
 17. Baholash muddati va baholovchi tashkilotning xizmat haqi davlat ijrochisi va baholovchi tashkilot tomonidan belgilanib, bu haqda bayonnoma tuziladi. Bunda baholash muddati ijro harakatlarini amalga oshirish uchun qonunchilik hujjatlarida belgilangan muddat inobatga olingan holda belgilanadi, biroq ushbu muddat baholovchi tashkilotga shartnomaga muvofiq barcha hujjatlar taqdim qilingan kundan e’tiboran 15 kundan oshib ketmasligi lozim.
 Baholovchi tashkilotga haq to‘lash O‘zbekiston Respublikasi Bosh prokuraturasi huzuridagi Majburiy ijro byurosi yoki uning hududiy boshqarmasi hamda tuman (shahar) bo‘limlari bilan tuzilgan shartnomaga muvofiq amalga oshiriladi.
 18. Baholovchi tashkilot tomonidan baholash obyektiga nisbatan belgilangan tugatilish qiymati davlat ijrochisi uchun mol-mulkning boshlang‘ich savdo narxini belgilashga asos bo‘ladi.
 19. Baholash obyektlarining tugatilish qiymati (Slik) ularning bozordagi qiymati asosida quyidagi formula bo‘yicha belgilanadi:
 Slik — mumkin bo‘lgan ekspozitsiya davridan (tnorm) qisqaroq, uni ekspozitsiya qilishning belgilangan davriga (tlik) mos bo‘lgan baholash obyektining tugatilish qiymati, so‘m;
 Sbozor — baholanayotgan obyektning bozordagi qiymati (so‘m);
 k — obyekt sotilishi mumkin bo‘lgan eng oxirgi narxini nazarda tutuvchi koeffitsiyent;
 tnorm — baholash obyekti ichki bozorda ekspozitsiya qilinadigan o‘rtacha muddat
 tlik — obyektining realizatsiyasi uchun belgilangan muddat;
 ln — tabiiy logarifm;
 e — tabiiy logarifmga asos qilib olinadigan son (2,718).
 Obyektining realizatsiyasi uchun belgilanadigan muddat davlat ijrochisi tomonidan sud hujjatlari va boshqa organlar hujjatlarini ijro etish to‘g‘risidagi qonunchilik hujjatlariga asosan tayinlanadi.
 Har qanday mol-mulkning mazkur formula yordamida hisoblangan likvid qiymati uning bozor qiymatining 70 foizidan past bo‘lgan taqdirda ushbu mol-mulkning likvid qiymati uning bozor qiymatining 70 foizi miqdorida etib belgilanadi.
 20. Agar qonunchilik hujjatlarida boshqacha hol nazarda tutilgan bo‘lmasa, davlat ijrochisi baholash natijalari bo‘yicha baholovchi tashkilot tomonidan taqdim etilgan hisobot asosida savdoga chiqarish uchun mol-mulkning boshlang‘ich narxini belgilaydi.
 21. Mazkur Nizom talablarini buzishda aybdor shaxslar qonunchilik hujjatlariga muvofiq javobgar bo‘ladi.